
Vă înaintăm, alăturat, raportul comun asupra proiectului de Lege pentru aprobarea Ordonanţei de urgenţă a Guvernului nr.220/2020 privind aplicarea unor măsuri de protecţie socială după 1 ianuarie 2021 în contextul răspândirii coronavirusului SARS-CoV-2, precum şi pentru modificarea unor acte normative, trimis Comisiei pentru muncă şi protecţie socială şi Comisiei pentru buget finanțe și bănci pentru examinare pe fond, în procedură de urgență, cu adresa nr. PLx 95/2021 din 10 februarie 2021.



	PREŞEDINTE,
ADRIAN SOLOMON
	PREŞEDINTE,
Bogdan-Iulian Huțucă

RAPORT  COMUN
asupra proiectului de Lege pentru aprobarea Ordonanţei de urgenţă a Guvernului nr.220/2020 privind aplicarea unor măsuri de protecţie socială după 1 ianuarie 2021 în contextul răspândirii coronavirusului SARS-CoV-2, precum şi pentru modificarea unor acte normative


În temeiul art.95 și 117 alin.(3) din Regulamentul Camerei Deputaţilor, republicat, cu modificările și completările ulterioare, Comisia pentru muncă şi protecţie socială şi Comisia pentru buget finanțe și bănci au fost sesizate, prin adresa nr. PLx 95/2021 din 10 februarie 2021, cu dezbaterea pe fond, a proiectului de Lege pentru aprobarea Ordonanţei de urgenţă a Guvernului nr.220/2020 privind aplicarea unor măsuri de protecţie socială după 1 ianuarie 2021 în contextul răspândirii coronavirusului SARS-CoV-2, precum şi pentru modificarea unor acte normative.

Proiectul de lege are ca obiect de reglementare aprobarea Ordonanței de urgență a Guvernului nr. 220/2021 care prevede aplicarea unor măsuri active, adoptate pentru stimularea angajării, reducerea ratei şomajului şi recuperarea decalajelor economice în contextul răspândirii virusului SARS-CoV-2, prin acordarea sumei de 2500 de lei pentru angajarea anumitor categorii de persoane: 
- persoane cu vârsta de peste 50 de ani, ale căror raporturi de muncă au încetat din motive neimputabile lor, în perioada stării de urgenţă/alertă, 
- persoane cu vârsta cuprinsă între 16-29 de ani înregistrate ca şomeri în evidenţa agenţiilor judeţene pentru ocuparea forței de muncă, 
- cetăţeni români cărora le-au încetat raporturile de muncă cu angajatorii străini, aflate în derulare pe teritoriul altor state, din motive neimputabile lor, prin concediere. 
De asemenea, se reglementează modificarea Ordonanţei de urgenţă a Guvernului nr.132/2020, în sensul acordării, până la 30 iunie 2021, a măsurilor destinate sprijinirii angajatorilor care angajează zilieri sau sezonieri, precum şi modificarea art.82 alin.(1) din Ordonanţa de urgenţă a Guvernului nr.147/2020, în sensul acordării zilelor libere până la 30 iunie 2021 pentru părinţii ai căror copii învaţă în sistem online, stabilit prin ordin al ministrului educaţiei.

La întocmirea prezentului raport comun, cele două comisii au avut în vedere: 
1. avizul favorabil al Consiliului Legislativ (nr.1293/30.12.2020)
1. avizul favorabil al Consiliului Economic și Social (nr.13037/30.12.2020)
1. avizul favorabil al Comisiei pentru învățământ, știință, tineret și sport (nr.4c-11/64/16.02.2021).
1. avizul favorabil al Comisiei pentru sănătate și familie (nr.4c-10/59/23.02.2021).
1. avizul favorabil al Comisiei pentru drepturile omului, culte şi problemele minorităţilor naţionale (nr.4c-6/104/17.02.2021)
1. avizul favorabil al Comisiei pentru egalitatea de șanse pentru femei și bărbați (nr.4c-20/55/16.02.2021).

În conformitate cu prevederile art. 64 din Regulamentului Camerei Deputaţilor, republicat, cu modificările și completările ulterioare, comisiile au dezbătut proiectul de lege în şedinţe separate. 

La şedinţa Comisiei pentru buget, finanțe și bănci din data de 6 octombrie 2021, au participat la lucrări deputaţii conform propriei liste de prezenţă. 
La dezbateri a participat, în calitate de invitat, domnul Cătălin Boboc, Secretar de Stat în cadrul Ministerului Muncii și Protecției Sociale.
În urma dezbaterilor şi a opiniilor exprimate, membrii comisiei au hotărât, cu majoritate de voturi, adoptarea proiectului de lege în forma prezentată de Senat.

La şedinţa Comisiei pentru muncă şi protecţie socială din data de 14 decembrie 2021 şi-au înregistrat prezenţa 19 deputaţi din totalul de 20 de membri. 
În urma dezbaterilor şi a opiniilor exprimate, membrii comisiei au hotărât, cu unanimitate de voturi adoptarea proiectului de lege în forma prezentată de Senat.
La dezbateri a participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările și completările ulterioare, domnul Cătălin Boboc, Secretar de Stat în cadrul Ministerului Muncii și Solidarității Sociale.

Proiectul de lege a fost adoptat de Senat, în calitate de primă Cameră sesizată, în şedinţa din 8 februarie 2021.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat, cu modificările și completările ulterioare.

În urma finalizării dezbaterilor asupra proiectului de lege şi a documentelor conexe, membrii celor două comisii au hotărât să propună plenului Camerei Deputaţilor prezentul raport comun, de adoptare a proiectului de lege în forma prezentată de Senat.


	PREŞEDINTE,
Adrian Solomon
	PREŞEDINTE,
Bogdan-Iulian Huțucă




	SECRETAR,
Dan-Constantin Şlincu

	SECRETAR,
Iulius Marian FIRCZAK





Şef birou Lidia Vlădescu					Șef serviciu, Giorgiana Ene


Întocmit, 						Întocmit,
Consilier parlamentar Sorina Szabo				Consilier Simina Alexandra Mocanu

